דיסקליימר: קובץ זה נועד לשימושי האישי, אבל הוא מועלה כאן לנוחיותם של חירשים ולקויי שמיעה. הוא לא עבר הגהה דקדוקית וייתכן בהחלט שהוא לא מכיל 100% מהנאמר בפרק. עם זאת, הרוב הגדול כאן. קריאה נעימה.

**Quacks of Quedlinburg** ושרלטנים

(פתיח)

שלום שלום לכולן ולכולם וברוכים הבאים והבאות לעוד פרק נפלא של "לשחק עם העובדות"! כאן איתכם כתמיד רחלי ווקס, זו אני, ואני פה כדי לספר לכם דברים מעניינים ומגניבים וכיפיים, כשנקודת הפתיחה שלנו היא משחק קופסה. והפעם אני אדבר על שרלטנים. על רופאי אליל. על רמאים. שזה נושא מעניין, ויוצא דופן, וקצת מרגיז ואף מעציב לפעמים, ומה לעשות שרלוונטי תמיד 😊. המשחק שדרכו נגיע לנושא הוא משחק הקופסה הצבעוני והחביב The Quacks of Quedlinburg, שנקרא בעברית **"שוק השיקויים"**, ושבו אנחנו משחקים בעצמנו שרלטנים. אז, אני אתחיל עם לדבר בקצרה על המשחק, Quacks of Quedlinburg, ואז אני אספר לכם על עולם השרלטנות הרפואית. אני אדבר קצת על מה זה שרלטנות, על ההיסטוריה של התחום, אני אספר על כמה שרלטנים מעניינים במיוחד וגם קצת על למה זה בעצם עובד. אני מקווה שבסוף תהיה לנו איזושהי הבנה של התופעה המאוד אנושית הזו, שהייתה שם דיי מאז ומעולם ושכנראה שגם **תהיה** שם תמיד.

אני אגיד לפני שנתחיל שאם חדי וחדות האוזן שמביניכם שומעים משהו מעט שונה בקול שלי, משהו עמוק יותר, מחוספס יותר, בוגר יותר, הרי זהו סימן ברור שהפרק הזה מוקלט בשלהי חודש נובמבר, הזמן שבו כל מדינת ישראל מתאחדת יחד לצינון לאומי משותף אחד.

אז, מוכנים? מוכנות? יאללה, אנחנו מתחילים.

(תופים)

אז אני אתחיל ואומר שהמשחק Quacks of Quedlinburg **לא** כולל ברווזים. זה משהו שבלבל אותי כשרק שמעתי על המשחק הזה ועדיין לא שיחקתי בו. הוא כן כולל קוואקס, יענו רופאי אליל, או שרלטנים, שהם אנחנו, אנחנו משחקים את הדמויות הבלתי-מוסריות האלה. אבל זה בסדר, זה רק משחק. עלילת המשחק מתקיימת בעיר Quedlinburg, שזו עיר אמיתית בגרמניה, במרכז המדינה כזה, וגם במציאות יש שם קטע של שוק. Quedlinburg האמיתית היא עיר עתיקה מאוד, ימי-ביניימית כזאתי, והשוק הראשון נפתח בה עוד בשנת 994 לספירה. במשחק, כולנו משתתפים בשוק של תשעה ימים שמתקיים מדי שנה בקוודלינבורג, שבו מתאספים גדולי השרלטנים ורופאי האליל. אנחנו רוקחים שיקויים עבור הלקוחות שלנו, ככה מערבבים הכול בקדרה. ואז, אנחנו מוכרים אותם בשוק השיקויים לפראיירים, ומספרים להם ש**זה** מה שישפר להם את החיים וירפא אותם ויעשה אותם שמחים ויחזיר להם אהבות אבודות ויעלים להם את החצ'קונים ויטפל באון הגברי.

אז כרוקחי שיקויים של ממש, אנחנו מוסיפים לקדרה שלנו דלעות ועכבישים, גולגולת של עורב וחתיכות עש, צמחי דודאים ופטריות ונשימה של רוח רפאים. על פניו, המרכיבים המושלמים ליצירת שיקוי כשף לפתירת כל בעיותינו. אממה, הבעיה היא שכרופאי אליל, אנחנו לא באמת יודעים מה אנחנו עושים. ועם השילוב הלא-נכון של מרכיבים, כל הקדרה שלנו – עלולה להתפוצץ.

(מוזיקה) מה שקורה **בפועל** במשחק זה שיש לכל אחד ואחת מאיתנו שק, ובכל סיבוב אנחנו שולפים באופן אקראי עוד ועוד מרכיבים מהשק אחד אחרי השני. החוכמה היא לדעת מתי להמשיך ולשלוף מרכיבים, כדי שיהיה לנו שיקוי משובח יותר שנוכל למכור יותר ביוקר ולקבל עליו הרבה נקודות ניצחון – אבל גם לדעת להפסיק לפני שיתאספו לנו יותר מדי מהמרכיבים הנפיצים שלנו, ו…יהיה בום. אני פחות טובה במשחק הזה, זה משחק למי שטובים בהימורים, בלדעת מדי להמר ולהמשיך ומתי להפסיק כי עלולים להפסיד את כל הקופה. אם אתם בקטע של השקעה במניות, נגיד, זה משחק בשבילכם. או סתם אם אתם לא מפחדים מסיכונים. (/מוזיקה)

עכשיו, חשוב לציין שזה לא משחק של מזל נטו. המשחק קורא לעצמו משחק של "bag building", שזה רפרנס ל"דק בילדינג", למי שמכיר את הז'אנר ממשחקים כמו דומיניון. בעצם בכל סיבוב אנחנו קונים בשוק השיקויים של קוודלינבורג מרכיבים חדשים עם סגולות מהממות ובונוסים וכאלה, ואנחנו מוסיפים אותם לשק שלנו, ככה שאנחנו יכולים לשלוף אותם מהשק במקום את המרכיבים המועדים להתפוצץ והמעפנים. ככל שאנחנו קונים יותר מרכיבים מוצלחים, ככה יש סיכוי גדול יותר שנשלוף משהו טוב, והשיקוי שלנו יכול להיות מוצלח ורווחי יותר.

אז המשחק הזה הוא פשוט יחסית, הוא אולי **טיפה** יותר מורכב מסושי גו או מספלנדור אבל הוא הרבה יותר פשוט מקטאן, נגיד. הוא קצת יותר ארוך ממשחק פילר קצר ופשוט סטנדרטי, הוא לוקח יותר לכיוון ה-45 דקות או שעה, אבל הוא לא באמת **ארוך**, אפשר לשחק גם אותו וגם עוד משחק באותו הערב. יש בו גיוון בין משחק למשחק, כי מה שהמרכיבים השונים עושה משתנה בין משחקים שונים, ויש גם קלפים של "מגדת העתידות" מהשוק, ש"חוזים את העתיד" – כלומר, שנותנים לנו בכל סיבוב כל מיני פריבילגיות שמשתנות ממשחק למשחק ומסיבוב לסיבוב, כמו להתפוצץ פחות בקלות מבד"כ או לקבל מרכיבים בחינם או להרוויח נקודות. זה גם משחק חמוד וכיפי, מרגישים בו את התמה, והוא צבעוני מאוד, הלוחות והכלים של המשחק מאוירים יפה, בצורה שמכניסה לאווירה של השיקויים והכישוף והמסחר והמרכיבים והעכברים והבחישה, זה נחמד מאוד. והוא נותן לנו להתנסות בלהיות מישהו שאנחנו לא. כלומר, אני מקווה לפחות שזה מישהו שאתם לא 🙂. הוא נותן לנו הזדמנות להיות לרגע שרלטנים של ממש.

(מעברון געגעני 1)

אז גם מחוץ למשחק הקופסה, שרלטנים הם בעצם סוג של רמאים – הם אנשים שמציגים את עצמם כבעלי יכולות או ידע או טכנולוגיה או פתרונות בלי שיהיה לזה **בסיס** כלשהו. אני אתמקד בפרק הזה בשרלטנים מתחום הרפואה, מה שנקרא לפעמים "רופאי אליל", או קוואקס בלעז.

השרלטנים האלה יגידו לכם שהם יכולים לרפא אתכם ממשהו שאין לו מרפא, או שקשה מאוד להירפא ממנו, כמו סרטן, או בעיות פוריות, או השמנה. המניע שלהם יהיה כמעט תמיד כלכלי – כמו הרבה סוחרים, הם רוצים להרוויח כסף מהמוצר שהם מוכרים, פשוט במקרה שלהם המוצר הוא שקרי. הרבה פעמים המוצר שהשרלטנים מוכרים הוא "תרופה" כזו או אחרת. לפעמים זה יכול להיות גם טיפול מסוג חדשני כביכול, או אורח חיים, כמו דיאטה כלשהי. לפעמים המוצר שהשרלטנים מוכרים יהיה יקר מאוד בהשוואה לתרופות אמיתיות שבשוק. הרבה פעמים השרלטנים יתיימרו לרפא **הכול**, או טווח רחב מאוד של בעיות רפואיות שלא ממש קשורות אחת לשנייה – זה סימן מחשיד, תרופות שמוצגות כתרופות פלא ככה. לפעמים השרלטנים יודעים שיש להם שקר ביד, ושמה שהם מציגים כשמן נחשים הוא בעצם שמן תעשייתי פשוט. לפעמים הם מאמינים באמת בפתרון שלהם, ואפילו צורכים אותו בעצמם. והרבה פעמים הם נמצאים איפושהו באמצע, הם יודעים מה באמת יש בבקבוק הזה שהם מוכרים, אבל הם כן קצת משקרים גם לעצמם שזה עובד, שהם לא איזה שקרנים ורמאים או משהו, אנחנו לא קריקטורות של סרטים מצוירים, אנשים בד"כ לא אוהבים לחשוב על עצמם כעל שקרנים ורמאים. לפעמים המוצר שהשרלטנים מוכרים הוא חסר תועלת, והוא גורם בעיקר לבזבוז כסף. לפעמים אנשים משתמשים בו במקום בטיפול רפואי קונבנציונלי, ואז הם עלולים להיפגע, או אפילו למות, כי הבעיה שלהם לא מקבלת טיפול. ולפעמים המוצר או הטיפול שמוצע עצמו יהיה מזיק, או אפילו קטלני.

(מוזיקה) עכשיו, אפשר להגיד שההבדל העיקרי בין שרלטן לרופא או רופאה רגילים הוא הביסוס המדעי, ההוכחות. תרופה "קונבנציונלית" שאתם קונים בבית מרקחת עברה סדרה ארוכה מאוד של מבחנים מדעיים, עשו עליה מחקר ארוך, לפעמים של הרבה שנים, שבו בדקו אם היא עובדת, ואיך, ומה הביצועים שלה בהשוואה לפלסבו. בדקו שאין לה השפעות **שליליות**. בד"כ בדקו אותה קודם על .בע"ח, ואז על בני אדם. כל זה לא קיים במוצרים של שרלטנים. לא הניסויים, לא הבדיקות האובייקטיביות, לא ההשוואה בין קבוצה שקיבלה את המוצר לבין קבוצת ביקורת, לא ההסתמכות על תיאוריה מדעית אמיתית ומבוססת. (/מוזיקה) בגלל כל זה, אם מסתכלים היסטורית, לפני עידן המדע, כשעוד לא הייתה ממש רפואה מבוססת הוכחות, אז הייתה המון המון שרלטנות. זה התבטא למשל עם רופאי המגפה, האנשים שהסתובבו בזמן מגפת המוות השחור וכביכול סיפקו טיפול לחולים. הרבה מהם היו לובשים מעילים שחורים ארוכים ומסכות בצורת פנים ומקור של ציפור, זה הלוק המוכר שלהם. בד"כ היו בתוך המקור הזה דברים עם ריח טוב, כי האמינו אז שמגפות מתפשטות דרך ריחות רעים. והרבה פעמים ה"רופאים" כביכול האלה, שעברו מבית לבית, הם בעיקר הפיצו יותר את המגפה. אבל כשעוד לא הייתה רפואה אמיתית, זה פשוט דיי מה שהיה.

פרקטיקה אחרת מפורסמת שהייתה כביכול רפואית ושהזיקה יותר משהועילה הייתה הקזת דם. היא באה מאמונה שמחלות נגרמות מזה שיש לנו יותר מדי דם בגוף, שזה כמובן לא מבוסס בעליל ופשוט לא נכון. ובכל זאת, זו פרקטיקה שהייתה נפוצה במשך סדר גודל של 2,000 שנה, מימי קדם ועד לקראת סוף המאה ה-19, היא נזכרת אפילו בגמרא. עכשיו, הכוונות של המטפלים היו טובות, הם רצו לסייע לאנשים, אבל בואו נגיד שכשאנחנו חולים ומסכנים, להוסיף אובדן דם לכל החגיגה לא בדיוק עוזר.

(מוזיקה) עכשיו, לאורך ההיסטוריה, השרלטנות שגשגה. אחת מתקופות השיא הייתה המאות ה-17 וה-18 באירופה ובארה"ב הצעירה. יכולתם לקנות אז מגוון רחב של "תרופות" שהתיימרו לרפא טווח רחב מאוד של מחלות, אפילו שאם הייתם בודקים כימית מה המרכיבים שלהן, יכול להיות שהייתם מגלים שם מוצרים יחסית בסיסיים, כמו אלוורה, וזנגביל וסבון. אגב, הרבה מתרופות האליל האלה כללו מרכיבים כמו אלכוהול, או **אופיום**, שהם אולי לא ירפאו לכם אף מחלה בשום צורה ואף להפך, אבל הם בהחלט יגרמו לכם להרגיש… טוב יותר. (/מוזיקה) עכשיו, למרות שהרפואה של המאות האלה עוד לא ממש הייתה מבוססת-הוכחות, הייתה כבר הבנה שמוצרים מסוימים הם שרלטנות, שהם שקרים. והיו ניסיונות להילחם בזה. למשל, ב-1909 ההתאחדות הרפואית הבריטית פרסמה ספר בשם "Secret Remedies, What They Cost And What They Contain", "תרופות סודיות, מה מחירן ומה הן מכילות", והוא כלל בדיקה כימית מדוקדקת של תכשירים שונים ופירוט של כל המרכיבים שנמצא שיש בהם. הספר הזה עשה שינוי, יש תרופות שרלטניות שהפסיקו להימכר בזכותו. אבל הוא לא הכחיד את התופעה לחלוטין. כי קשה מאוד מאוד להכחיד תופעה כזו לחלוטין.

(מעברון 2)

אז לאורך ההיסטוריה היו אינספור שרלטנים בתחום הרפואה, והיו לא מעט שרלטנים שזכו ל**פרסום**. אני אספר על שניים שהם מעניינים במיוחד לדעתי. הראשון הוא ויליאם Radam, שהוא התחיל לשווק את המוצר שלו החל משנות ה-80 של המאה ה-19. ויליאם ראדאם היה מהגר גרמני שחי בארה"ב, ובמקור הוא היה בכלל גנן. כגנן, הוא ראה שכשהוא שם בגינה קוטל עשבים – **כל העשבים מתים**. לא הייתה לו מעולם שום הכשרה רפואית, אבל הוא חשב לעצמו – אם זה עובד על עשבים, למה שזה לא יעבוד על מחלות?

עכשיו, חשוב להבין שאותן שנים היו התקופה שבה התגלו החיידקים. לואי פסטר עשה את רוב העבודה המהפכנית שלו בתחום של גילוי וחקר החיידקים בשנות ה-60 של המאה ה-19, לא הרבה לפני שראדאם התחיל בפעילות שלו. ורדם הושפע מזה. (מוזיקה) בסופו של דבר, הוא שיחרר לעולם את התרופה שלו: ה"Microbe Killer", הורג המיקרובים. כי הוא אמר – אם מיקרובים זה מה שגורם למחלות, בואו פשוט נהרוג את כולם. על הבקבוק היה ציור של אדם שמכה את המוות באלה, ונכתב שהמוצר "מרפא את כל המחלות". לא שאפתני בכלל. קהל היעד של המוצר היה אנשים חולים, כדי לרפא אותם, וגם אנשים בריאים, כדי למנוע מראש מחלות, קהל יעד רחב בסה"כ. והמוצר הזה הצליח מאוד: הוא מכר אותו בארה"ב, ואח"כ גם בבריטניה ובמושבות הבריטיות, והוא ייצר אותו בלא פחות מ-17 מפעלים. (/מוזיקה)

רדם גם הוציא ספר שבו הוא מספר על שיטת הריפוי שלו, כי כל אחד יכול להוציא ספר, והספר שלו נראה לא שונה בהרבה מחלק מספרי הריפוי בשיטה ייחודית או העזרה העצמית שיש גם היום. ואפשר לראות מאוד את המדעיות בספר הזה – או יותר נכון את **הפסאודו** מדעיות. אפשר לראות את זה בעיצוב. אפשר לראות את זה בתמונה של רדם שבתחילת הספר, שבה רואים איש בחליפה עם זקן מכובד ומשקפיים שצובטים כזה את האף כי עוד לא היו משתמשים כ"כ בכאלה שמתלבשים על האוזניים, נראה מאוד מדעי ואמין בסך הכול. הוא גם מסביר מאוד בהרחבה את התיאוריה שלו, ומשתמש במונחים בלטינית ובתמונות של מיקרובים. רק חבל שהכול היה שגוי.

בסופו של דבר, ה-Microbe Killer הפלאי-כביכול של ויליאם ראדאם היה מורכב מ-**99 אחוז מים**. במים האלה היה טיפטיפונת חומצה גופרתית, שזה חומר תעשייתי שבכמויות קצת יותר גדולות מסוכן מאוד לבני אדם, וחומצת מימן כלורי, שגם היא חומצה חזקה יחסית שמשתמשים בה הרבה. והיה שם גם קצת יין אדום, בשביל הצבע והטעם. ובשלב מסוים, ההרכב של המוצר נחשף. אבל, זה לא הפריע לאנשים להמשיך ולקנות את המוצר הזה. (מוזיקה) הוא נמכר גם אחרי שרדאם מת ב-1902, והוא המשיך להימכר עד 1913. מה שעצר את המכירה שלו היה תקנות חדשות שיצאו, שלפיהן אסור למכור מוצרים בטענה שקרית על תועלות רפואיות, ובמשפט שנערך נקבע שהמוצר של רדאם מפר את התקנה הזו. כלומר, שהוא לא… מרפא את כל המחלות. (/מוזיקה)

עכשיו, אני חושבת שחלק ממה שהופך את הסיפור על ויליאם ראדם למעניין זה העובדה שלא ברור לגמרי מה ראדם היה. האם הוא היה אדם תאב בצע שניצל את ההמונים ומכר להם מים במחיר מופקע בתואנות שווא כדי להרוויח מלא כסף? או שהוא היה גנן-לשעבר שרצה להיאבק במחלות אחרי ששניים מהילדים שלו מתו בגיל צעיר ועקב כך שהוא בעצמו סבל ממחלת המלריה, אדם שהתייאש מהממסד הרפואי של זמנו ורק רצה לעזור לאנשים? ובכן, על השאלה הזו אני לא בטוחה שהוא בעצמו ידע לענות באמת.

(מעברון 3)

שרלטנית אחרת שאני רוצה לספר לכם ולכן עליה היא דווקא אישה, שזה מאוד נדיר בתחום הזה, הרוב הגדול של השרלטנים הם גברים. שמה הוא לינדה Hazzard, והיא כונתה גם "רופאת הרעב", "Starvation Doctor". עכשיו, רופאה היא לא הייתה, היא מעולם לא למדה רפואה, אבל רעב בהחלט היה מה שאיפיין את שיטות הטיפול שלה. האזרד פעלה בתחילת המאה ה-20, והיא תמכה בשיטות של צום ואכילה מועטה באופן קיצוני לתקופות ארוכות מאוד כתרופה לכל בעיה רפואית, פחות או יותר. גם היא כמובן כתבה ספרים, שלושה, כי כל אחד יכול לכתוב ספר.

אז האזרד פתחה מוסד רפואי אישפוזי ב-Olalla שבוושינגטון, ושם אנשים באו ל"טיפול" אצלה, שכלל אכילה מועטה מאוד מאוד למשך ימים, שבועות או אפילו חודשים. המקום שלה נקרא "Wilderness Heights", אבל המקומיים כינו אותו "Starvation Heights". אפשר ללמוד על שיטות ה"טיפול" שלה מהיומן של אחד מהמטופלים שלה. (מוזיקה) ביום אחד התזונה שלו הסתכמה בכוס אחת של מרק מעגבנייה סחוטה. ביום אחר הוא אכל כל היום שלושה תפוזים, וזהו. וביום אחר הוא רק שתה קצת **מיץ תפוזים סחוט**, ולא שום דבר אחר בנוסף. המטופל הזה מת מרעב בסופו של דבר, כי אנחנו צריכים אוכל כדי לשרוד, וכמוהו גם כנראה **עשרות** אחרים מתו בגלל שיטות ה"טיפול" של האזרד. ובכל פעם שזה קרה, היא טענה שהם לא מתו בגלל שיטת הטיפול שלה, כמובן שלא, אלא בגלל מחלות קטלניות כמו סרטן שהיו להם ושפשוט לא אובחנו. (/מוזיקה) וכמובן, היו לה את הפציינטים שלא מתו, והם היללו את הסגולות של רפואת האליל שלה. מה שנקרא, הטיית השורד. היום הרבה מגדירים את הדוקטורית הלא-דוקטורית הזו כרוצחת סדרתית.

כך או כך, בשלב מסוים ההתחמקויות והתירוצים כבר לא עבדו לה. ב-1911 שיטות ההרעבה שלה הובילו למוות של קלייר וויליאמסון, שהייתה אישה בריטית עשירה. היא שקלה פחות מ-25 קילו כשהיא נפטרה. והמשפחה שלה לא שמרה על שקט. האזרד עמדה למשפט, שבו הוכח בין השאר שהאזרד זייפה את הצוואה של המטופלת שלה, וגנבה את רוב דברי הערך שלה. והאזרד נכנסה לכלא על הריגה. אבל, שנתיים אחרי זה היא קיבלה חנינה, והשתחררה מהכלא.

בשלב הזה, לינדה האזרד עברה לניו זילנד והקימה **שם** מרפאה. אחרי 5 שנים היא חזרה שוב ל-Olalla שבוושינגטון ופתחה מוסד אישפוזי חדש, כאילו כלום, שפעל עד שהוא נשרף ב-1935. הסוף של לינדה האזרד היה קצת… פואטי, אפשר לומר. ב-1938, כשהיא לא הרגישה טוב, היא נקטה בשיטות הצום שלה כדי להירפא – ומתה מרעב בעצמה.

(מעברון 4)

הסיבה שתופעת השרלטנות שגשגה לאורך מאות וממשיכה ומשגשגת ומצליחה ולא נעלמת, היא שאנשים ממשיכים ליפול בזה. אנשים ממשיכים לפרנס את השרלטנים, לקנות את התרופות והפתרונות שלהם, להאמין להם. ולזה יש כמה סיבות.

הראשונה, ואולי הכי בעייתית מכולם, היא אפקט הפלסיבו. זה מוכח מדעית שגם תרופה שלא עושה כלום יכולה לעזור לנו טיפה. עצם זה שאנחנו לוקחים משהו שמרגיש לנו כמו תרופה, או שמישהו מתייחס אלינו, נותן לנו משהו שמרגיש לנו כמו טיפול, יכול לגרום לנו להרגשה כללית טובה יותר, לפחות כאב, אפילו לשיפור בחלק מהסימפטומים שאנחנו חווים, גם אם אנחנו שותים מים צבעוניים ותו לא. זו הסיבה שכשעושים מחקר מדעי כדי לבדוק אם תרופה מסוימת היא יעילה, אף פעם לא משווים את הקבוצה של מי שלקחו את התרופה לקבוצה של אנשים שלא לוקחים כלום – תמיד משווים אותם לקבוצה של אנשים שקיבלו פלסבו כלשהו, שקיבלו משהו שמרגיש כמו תרופה אבל שלא עושה כלום. ובודקים האם האפקט של התרופה שבודקים גדול יותר מהאפקט של הפלסבו. מעבר לזה, מחקרים הראו שאפילו אם אתם יודעים שהתרופה שאתם לוקחים היא רק פלסבו ושהיא לא עושה שום דבר – עדיין היא יכולה לגרום לכם להרגיש טוב יותר.

(מוזיקה) עכשיו, חשוב לומר שגם אם פלסבו גורם לנו להרגיש קצת טוב יותר, האפקט שלו מאוד מוגבל. הוא לא יכול לגרום לנו להחלים מסרטן. הוא לא יכול לרפא את הפציעות שלנו. הוא רק יכול לגרום לנו להרגיש **קצת** יותר טוב. אבל זה מספיק טוב כדי שאנשים יוכלו להשתכנע שהטיפול הריק שנתנו להם הוא מועיל, ולהמשיך בו ולהמליץ עליו לאחרים. (/מוזיקה)

במקרים אחרים, אנשים פונים לטיפולים לא-קונבנצינליים בגלל אכזבה או חוסר אמון ברפואה הקונבנציונלית. יכול להיות שאמרו להם שאין תרופה למחלה שלהם. לפעמים רופא נתן להם תרופה שלא התאימה להם. הדברים האלה יכולים גם להתרחב, ולהפוך לקונספירציות של ממש. לאמונות שהרפואה הממוסדת או חברות התרופות, ה"ביג פארמה", הם מנסים למכור להם כל מיני תרופות שלא מועילות או שאפילו מזיקות להם רק כדי לעשות רווח. אז עדיף ללכת למישהו אחר לגמרי, שלא קשור לתאגידי הרשע האלה. כמו… לבנאדם אקראי שמוכר באינטרנט ברווח גדול **לעצמו** תרופה לא מאושרת ע"י שומדבר שאין שום הוכחות מדעיות שהיא עובדת. כי הוא חיצוני, אחר, אולי הוא לא קשור לכל זה.

יותר מזה, הפנייה לשרלטנים יכולה לבוא ממש מתוך פחד מהרפואה הקונבנציונלית. יכול להיות שאני מפחדת מתופעות לוואי של התרופות שרוצים לתת לי. יכול להיות שהיה לי ניסיון שלילי, כמו ניתוח מורכב וכואב, אז אני מעדיפה להתרחק מהרפואה. זה קורה עד היום, ובטח שזה קרה בעבר כשהרפואה הייתה דבר כואב יותר – נגיד, לפני שהמציאו את חומרי ההרדמה, כשעשו ניתוחים במטופלים ערים לגמרי.

(מוזיקה) ולפעמים, אנשים פונים לשרלטנים פשוט מתוך ייאוש. אם יש להם מחלה סופנית, וכבר אין להם מה להפסיד. אם הרופאים אומרים להם שאין מה לעשות, אבל הם מסרבים לקבל את זה. אנחנו כבני אדם לא טובים עם חוסר אונים, אנחנו תמיד מחפשים דרכים **לעשות משהו** כדי למנוע גורל רע. (/מוזיקה) יש אנשים ש**תפילה** עוזרת להם להרגיש פחות חסרי אונים. יש אנשים שמתייעצים עם עוד ועוד רופאים, ששואלים באינטרנט, שקוראים את ויקיפדיה מהקצה אל הקצה. ויש אנשים שפונים לסוגי ריפוי שאין בהם כלום. אנחנו נתקלים לא פעם בפרסומות ביוטיוב שמבקשות לגייס מלא כסף כדי להציל את החיים של איזה ילד חולה סרטן, ולצערנו, לא פעם המלא כסף הזה נועד לאיזה טיפול חסר תועלת בחו"ל שלא יכול לעזור לאף אחד. אבל כשהאלטרנטיבה היא חוסר אונים, הרבה אנשים פשוט ינסו הכול.

(מעברון 5)

דיברתי מוקדם יותר בפרק על כמה מקרים היסטוריים של שרלטנים, אבל אין ספק שמדובר בתופעה שלגמרי חיה וקיימת בכל תרבות בערך עד היום, גם אם בצורה קצת אחרת מפעם. האינטרנט נתן רוח גבית לשיווק השקרני, כשיש לך מודעה יפה וצבעונית וסרטון יוטיוב משכנע, אז ביסוס מדעי ומחקרים שבדקו את היעילות ואישורי FDA – זה כבר רשות. הרבה מאיתנו לא יתפתו לדברים האלה, אבל יש גם את אלה שלא יוכלו להתעלם ממייל הספאם שמציע להם תרופת הפלא להרזייה תמורת הון תועפות, או כדורים להגדלת איברים מסוימים בגוף הגברי, או שיתפתו לטיפול **האלטרנטיבי** או **התזונתי** ההוא שיפתור את כל בעיותיהם. מצד שני, עידן המידע שאנחנו חיים בו מאפשר לנו גם לחפש הרבה יותר בקלות מידע אמין ומבוסס על הטיפולים שמוצעים לנו. היום קל מאוד לגגל את השם של תרופת הפלא, ולהיעזר באתרים כמו **Quackwatch** או אפילו ויקיפדיה כדי לנסות ולהבין האם בטיפול מסוים יש ממש – או שהוא סתם שרלטנות.

(מוזיקה) חוץ מזה, יש כמה כללי אצבע שאפשר להשתמש בהם כדי להימנע מתרופות כזב. כמו לחשוד בדברים שמרפאים הכול, כביכול, או שמרפאים טווח רחב מאוד של מצבים רפואיים שלא בהכרח קשורים אחד לשני. או לא להאמין כשמי שמשווקים את המוצר מספקים עדויות מלקוחות מרוצים, כביכול, במקום שיסתמכו על מחקרים מדעיים מסודרים. אפשר להמציא עדויות כאלה, או למצוא בשבילן אנשים שטעו לחשוב שהתרופה עוזרת, למשל בגלל אפקט הפלסיבו. חשוב להיזהר ממוכרים שמכחישים עקרונות מדעיים כשהם מוכרים דברים, או מפקפקים ברפואה באופן רחב, או מעלים תיאוריות קונספירציה בנושא הזה. אסור להתפתות למילים "מדעיות", כביכול. עם מילים אפשר לעשות הרבה דברים. מילים הן לא הוכחות. (/מוזיקה, אפשר גם לדחות) ובמקרה של ייאוש, של קושי כי אין למשהו פתרון ברפואה הקונבנציונלית, תמיד עדיף לבקש חוות דעת שנייה, תמיד עדיף להישאר בממסד הרפואי, איפה שזה לא יהיה שנוח לנו להיות **בתוכו**. הרפואה היום מתקדמת יותר מאי-פעם, בחייאת, אין סיבה ליפול לשרלטנות :). ואתם יודעים, אם אתם שומעים את הפודקאסט הזה כנראה שאתם אנשים חכמים, אז אני יודעת שאתם יכולים ויכולות לדאוג להימנע משטויות כאלה :). סומכת עליכם :).

אז, בזאת מסתיים לו עוד פרק של "לשחק עם העובדות"! אני רחלי ווקס, ואני רוצה להודות לסינים שהמציאו את התה ולאיטלקים מסתבר שהביאו אותו למערב ולמי שזה לא יהיה שהמציאו את הטישו, בלעדיכם הפרק הזה לא היה יכול לקרות :), ואם נשארתם איתי עד עכשיו אז אתם (מהר) מוזמנים לעקוב אחרי הפודקאסט ב**אפליקציית הפודקאסטים שלכם**, יש שם אופציה של הרשמה או מעקב או פלוס או משהו, ועשו נא לייק בפייסבוק ל"רחלי עושה דברים", ובקרו בהקדם באתר "רחלי עושה דברים", שאותו תמצאו בגוגל אם רק תחפשו "רחלי עושה דברים", או אם פשוט תיכנסו לכתובת – racheli.me,ם r-a-c-h-e-l-i נקודה m-e. אם בא לכם להיות שרלטנים בלי לפגוע באף אדם אמיתי או פשוט ליהנות ממשחק נחמד, יש לינקים לרכישת Quacks of Quedlinburg בתיאור הפרק. (רגיל) בחודש הבא אני אהיה כאן עם פרק חדש נוסף ומעניין, שנצטרך שיהיה קצת חגיגי, כי זה יהיה פרק 24, ויש פה פרק בחודש, אתם יודעים מה זה אומר, אבל! עוד חזון למועד. בכל מקרה, אתם יכולים להיות בטוחים שלא, אני לא הולכת לדבר על פנדמיק. אז, עד לפעם הבאה, תודה שהאזנתם, שובו אליי שוב לפרק הבא, או הקודם, אם אתם לא מאזינים לפי הסדר, ספרו לחבריכם על הפודקאסט המרנין שהקשבתם לו עכשיו! וביי ביי, ו…להתראות.